රූපවාහිනියේ නවතම තාක්ෂණය වූ ඩිජිටල් තාක්ෂණය සමඟින් ABC මාධ්‍ය ජාලය හඳුන්වා දෙන රූපවාහිනිය ඔස්සේ නැවුම් ආලෝකයක් රැගෙන එන ‘හිරු TV’ මෙම මස 23 වැනිදා සිට සිය විකාශන කටයුතු ආරම්භ කිරීමට නියමිතය.රූපවාහිනි විකාශන ක්ෂේත්‍රයට නවතම වෙනසක් එක් කිරීමට නියමිත ‘හිරුTV’ පිළිබඳ මාධ්‍ය දැනුවත් කිරීමේ උළෙල පසුගියදා කොළඹ හිල්ටන් හෝටලයේදී පැවැත්විණ.වසරකට අධික කාලයක් පුරා කරන ලද අත්හදා බැලීම් තුළින් සාර්ථක වූ ප්‍රතිඵලත් රැගෙන පැය දහ අටක විකාශන කාලයක් ද සමඟින් ප්‍රේක්ෂකයින් හමුවට එන ‘හිරු TV’ ඩිජිටල් තාක්ෂණය ඔස්සේ මුළු දිවයිනම ආවරණය වන පරිදි විකාශය කෙරෙන බව පැවසූයේ ABC මාධ්‍ය ජාලයේ සභාපති රෙනෝ සිල්වා මහතායි.මෙම අවස්ථාවට සහභාගි වූ ‘හිරු TV’ හි වැඩසටහන් කළමනාකරු නිමල් ලක්ෂපති ආරච්චි මහතා වැඩිදුරටත් කරුණු දක්වමින් කියා සිටියේ විකාශන කාලය සමඟින් විවිධ වැඩසටහන් මෙන්ම ස්ටීරියෝ හඬ තාක්ෂණය ඔස්සේ සංගීත නාලිකාවක හැඩයත් මීට සමීප කොට ඇති බවයි.